**"Янги Ўзбекистон маъмурий ислоҳотларини амалга ошириш чора-тадбирлари тўғрисида"ги Президент Фармони (ПФ–269-сон, 21.12.2022 й.) ҳамда “Янги Ўзбекистон маъмурий ислоҳотлари доирасида республика ижро этувчи ҳокимият органлари фаолиятини самарали ташкил этиш чора-тадбирлари тўғрисида”ги Президент қарори (ПҚ–447-сон, 21.12.2022 й.)   
мазмун-моҳияти ва аҳамияти**

**I. Фармоннинг мақсади**

Янги Ўзбекистон маъмурий ислоҳотлари доирасида мамлакатимизда натижадорликка йўналтирилган ихчам ва профессионал давлат бошқаруви тизимини яратиш бўйича чора-тадбирларнинг ўз вақтида ва самарали амалга оширилишини таъминлаш, шунингдек, республика ижро этувчи ҳокимият органлари фаолиятини янгиланган талаблар ва тамойиллар асосида ташкил этиш.

**II. Фармоннинг мазмун-моҳияти**

Фармонга кўра, **2023 йил 1 январдан** Вазирлар Маҳкамаси аъзоси бўлган ижро этувчи ҳокимият органлари раҳбарларининг Вазирлар Маҳкамасининг таркибий тузилмаларидан мустақил равишда **Бош вазир билан тўғридан-тўғри ишлаши** тизими жорий этилади.

Вазирлар Маҳкамаси ижро этувчи тузилмасида иқтисодиёт ва ижтимоий соҳалар бўйича котибиятлар, департаментлар ва улар ҳузуридаги **бўлимлар,** шунингдек, Маданий меросни ҳимоя қилиш **инспекцияси,** Ҳарбийлаштирилган тузилмалар фаолиятини молиявий ва моддий-техник таъминлаш **бўлими,** Маҳалла ва нуронийларни қўллаб-қувватлаш масалалари **бўлими** тугатилди.

Фармонга кўра, 2023 йил 1 январдан мустақил фаолият юритувчи республика ижро этувчи ҳокимият органларининг сонини **61 тадан 28 тагача,** шу жумладан вазирликлар сонини 25 тадан 21 тагача қисқартирилади.

Шунга кўра, Вазирлар Маҳкамаси тизимини қуйидаги вазирликлар ташкил этади:

1. Инвестициялар, саноат ва савдо вазирлиги;
2. Иқтисодиёт ва молия вазирлиги;
3. Тоғ-кон саноати ва геология вазирлиги;
4. Қурилиш ва уй-жой коммунал хўжалиги вазирлиги;
5. Камбағалликни қисқартириш ва бандлик вазирлиги;
6. Олий таълим, фан ва инновациялар вазирлиги;
7. Мактабгача ва мактаб таълими вазирлиги;
8. Табиат ресурслари вазирлиги;
9. Ёшлар сиёсати ва спорт вазирлиги;
10. Қишлоқ хўжалиги вазирлиги;
11. Сув хўжалиги вазирлиги;
12. Рақамли технологиялар вазирлиги;
13. Адлия вазирлиги;
14. Транспорт вазирлиги;
15. Маданият ва туризм вазирлиги;
16. Мудофаа вазирлиги;
17. Энергетика вазирлиги;
18. Соғлиқни сақлаш вазирлиги;
19. Ташқи ишлар вазирлиги;
20. Ички ишлар вазирлиги;
21. Фавқулодда вазиятлар вазирлиги.

**2023 йил 1 январдан қайта ташкил этилаётган вазирликлар**

|  |  |  |  |
| --- | --- | --- | --- |
| **Т/р** | **АВВАЛ** | **ҲОЗИР** | **ИЗОҲ** |
|  | Иқтисодий тараққиёт ва камбағалликни  қисқартириш вазирлиги  Бандлик  ва меҳнат муносабатлари вазирлиги  Маҳалла  ва нуронийларни қўллаб-қувватлаш вазирлиги  Тиббий-ижтимоий хизматларни ривожлантириш агентлиги | **Камбағалликни қисқартириш ва бандлик вазирлиги** | – ушбу идораларда бошқа идоралар билан такрорланувчи 38 та вазифалар мавжуд.  – 10 дан ортиқ вазифалар ўз аҳамиятини йўқотган  – Россия, Қозоғистон, Қирғизистон, Германия ва Бразилия каби давлатларда мехнат ва ижтимоий ҳимоя ягона вазирлик томонидан амалга оширилади. |
|  | Иқтисодий тараққиёт ва камбағалликни  қисқартириш вазирлиги  Молия вазирлиги | **Иқтисодиёт ва молия вазирлиги** | Ушбу идораларда бошқа идоралар билан такрорланувчи 23 та вазифалар мавжуд бўлган  Молия вазирлигининг 21 та функциялари уз аҳамиятини йўқотган  – Корея, Франция, Италия, Ҳиндистон каби хорижий давлатлар тажрибасида мавжуд. |
|  | Халқ таълими вазирлиги ва Мактабгача таълим вазирлиги | **Мактабгача ва мактаб таълими вазирлиги** | – ягона давлат органи томонидан тартибга солиниши таълим соҳасини самарали мувофиқлаштириш имконини беради  – тежаб қолиган маблағлар ижтимоий соҳани ривожлантиришга йўналтирилади  – АҚШ, Буюк Британия, Корея Республикаси, Озарбайжон, Норвегия каби давлатларда битта вазирлик ҳисобланади |
|  | Олий ва ўрта махсус таълим вазирлиги  Инновацион ривожланиш вазирлиги | **Олий таълим, фан ва инновациялар вазирлиги**  **Олий таълим, фан ва инновациялар вазирлиги ҳузурида Инновацион ривожланиш агентлиги** | – илм-фан ва инновация соҳасидаги мазмунан яқин бўлган вазифалар камайтиралади  – таълимнинг фақатгина энг муҳим масалалари тартибга солиниб, қолган масалаларни ҳал қилиш ўқув муассасаларининг ваколатига ўтказилади  – Қозоғистон, Арманистон, Грузияда каби хорижий давлатлар тажрибасида мавжуд. |
|  | Спортни ривожлантириш вазирлиги  Ёшлар ишлари агентлиги | **Ёшлар сиёсати ва спорт вазирлиги** | – ёшлар соҳаси вазирлик сифатида тартибга солиниши бутун ёшлар соҳасини самарали мувофиқлаштириш имконини беради  – Спортни ривожлантириш вазирлиги билан такрорланувчи вазифалари оптималлаштирилади  – Туркия, Озарбайжон, Туркманистон, Миср, Ҳиндистон, Эронда – Ёшлар ва спорт вазирлиги фаолият олиб боради. |

**2023 йил 1 январдан бошлаб вазифа ва функциялари тегишли вазирлик   
ва идораларга ўтказилган ҳолда тугатилаётган республика давлат   
бошқаруви органлари**

|  |  |  |  |
| --- | --- | --- | --- |
| **Т/р** | **Тугатилаётган давлат органи** | **Тугатилаётган давлат органининг вазифа ва функциялари тегишли вазирлик ва идораларга ўтказилган давлат органлари** | **Изоҳ** |
|  | Алкоголь ва тамаки бозорини  тартибга солиш ҳамда виночиликни ривожлантириш агентлиги | 1. Қишлоқ хўжалиги билан боғлиқ вазифа ва функциялари **Қишлоқ хўжалиги вазирлигига** 2. Саноатни ривожлантириш билан боғлиқ вазифа ва функциялари  эса **Инвестициялар, саноат ва савдо вазирлигига** ўтказилмоқда | * Агентликнинг ўз аҳамиятини йўқотган **1 та функцияси** мавжудлиги * Агентликнинг бошқа давлат органлари билан **такрорланадиган** **1 та вазифа** ва **2 та функцияси** мавжудлиги сабабли унинг **фаолияти тугатилмоқда** * Мазкур амалиёт **Норвегия, Туркия, Франция, Канада, Россия** ва бошқа давлатларда мавжуд |
|  | Хорижий тилларни ўрганишни оммалаштириш агентлиги | Вазифа ва функциялари тегишинча **Мактабгача ва мактаб таълими вазирлиги** ҳамда **Олий таълим, фан ва инновациялар вазирлиги** орасида тақсимланмоқда | * Аҳолининг барча қатламларига мос бўлган тилни ўрганиш бўйича услубиёт ва тавсияларни ишлаб чиқишни мувофиқлаштириш **ишлари амалга оширилмаганлиги** * Агентликка юклатилган вазифаларни самарали амалга ошириш учун зарур бўлган **функциялар белгиланмаганлиги ҳамда** профессионал таржима қилиш услубиётларини яратиш учун **мутахассислар етишмаслиги** *(камида 3-4 тилларни биладиган таржимон)* сабаблиунинг **фаолияти тугатилмоқда** |
|  | Суғурта бозорини ривожлантириш агентлиги | Вазифа ва функциялари **Иқтисодиёт ва молия вазирлигига** ўтказилмоқда | Мазкур агентликларнинг молия органлари билан такрорланувчи **функциялари оптималлаштирилиб,** уларнинг **фаолияти тугатилмоқда** |
| Давлат-хусусий шерикликни ривожлантириш агентлиги |
|  | Сув хўжалигида капитал қурилиш лойиҳаларини амалга ошириш агентлиги | Вазифа ва функциялари **Сув хўжалиги вазирлигига** ўтказилмоқда | * Агентликнинг **Сув хўжалиги вазирлиги билан** боғлиқ **8 та функцияларида такрорланиш мавжудлиги** сабабли унинг **фаолияти тугатилмоқда** * Мазкур амалиёт Россия, Польша, Австрия, Туркия ва Қозоғистон давлатларида мавжуд |
|  | Тиббий-ижтимоий хизматларни ривожлантириш агентлиги | Вазифа ва функциялари **Камбағалликни қисқартириш ва бандлик вазирлигига** ўтказилмоқда | * Агентликнинг айрим вазифа ва функциясининг **амалга ошириш механизми мавжуд эмаслиги** ҳамда маҳаллий давлат ҳокимияти органлари билан **такрорланадиган 1 та вазифа ва 1 та функция мавжудлиги** сабабли унинг фаолияти тугатилмоқда * Мазкур амалиёт **Қозоғистон, Қирғизистон, Белоруссия, Россия, Япония, Германия ва Латвия** давлатларида мавжуд |
|  | Истеъмолчилар ҳуқуқларини ҳимоя қилиш агентлиги | Вазифа ва функциялари **Рақобатни ривожлантириш ва истеъмолчилар ҳуқуқларини ҳимоя қилиш қўмитасига** ўтказилмоқда | * Агентликнинг **ташқи рекламаларни жойлаштириш** ҳамда маданий, тарихий ва диний объектлар жойлашган жойлардаги **“рекламадан ҳоли зоналар”ни аниқлашга оид**  функциялари **ўз аҳамиятини йўқотганлиги** * Агентлик фаолиятига хос бўлмаган **ортиқча 1 та функция юклатилганлиги** ҳамда такрорланадиган 2 та функциялари мавжудлиги сабабли унинг **фаолияти тугатилмоқда** |
|  | “Ўзбекчорванасл” агентлиги | Вазифа ва функциялари **Ветеринария ва чорвачиликни ривожлантириш қўмитасига** ўтказилмоқда | Вазифа ва функциялари соҳага масъул қўмитага ўтказилаётганлиги боис унинг **фаолияти тугатилмоқда** |
|  | Таълим сифатини назорат қилиш инспекцияси | Вазифа ва функциялари тегишинча  **Мактабгача ва мактаб таълими вазирлиги** ҳамда **Олий таълим, фан ва инновациялар вазирлиги** орасида тақсимланмоқда | Инспекциянинг вазифа ва функциялари соҳага масъул вазирликларга ўтказилаётганлиги боис унинг **фаолияти тугатилмоқда** |
|  | Халқаро ҳамкорлик ва ривожланиш агентлиги | Вазифа ва функциялари **Инвестициялар, саноат ва савдо вазирлигига** ўтказилмоқда | Агентлик ва Марказнинг бошқа давлат органлари билан **такрорланадиган** **вазифа** ва **функциялари** мавжудлиги сабабли уларнинг **фаолияти тугатилмоқда** |
| Инвестиция лойиҳаларини ишлаб чиқиш маркази |
|  | Инновацион соғлиқни сақлаш миллий палатаси | Вазифа ва функциялари **Соғлиқни сақлаш вазирлигига** ўтказилмоқда | Палатанинг **2 та функцияси** Соғлиқни сақлаш вазирлиги функцияси билан **такрорланганлиги** ҳамда унинг функциялари вазирликка **ўтказилганлиги боис** фаолияти тугатилмоқда |

**Ихчам ва самарали давлат бошқарув тизимига ўтилади**

Давлат идоралари сони кескин ошиб кетиши:

* **ихчам давлат бошқаруви аппаратини** шакллантиришга имкон бермаяпти;
* бошқарув тизимида **салбий бюрократик омиллар** кўпайишига олиб келмоқда;
* **коррупция ҳолатлари** вужудга келишига замин яратмоқда.

**Давлат бошқарув тизимини** ислоҳ қилишнинг биринчи босқичда:

* вазирлик ва идоралар ислоҳ қилинади – уларнинг сони **61 тадан 28 тагача** камайтирилади;
* Ҳукумат **иш услуби** тубдан ўзгартирилади;
* давлат хизматчилари сони босқичма-босқич **30-35 фоизга** қисқартирилади;
* вазирлик ва идоралар ўртасида ўзаро такрорланадиган, шунингдек маҳаллий давлат ҳокимияти органлари билан **такрорланадиган вазифа ва функциялар** қисқартирилади.
* амалга ошириш тартиби ёки механизми мавжуд бўлмаган, шунингдек, **бирор-бир тузилмага юклатилмаган вазифа ва функциялар** қайта кўриб чиқилади.

Бугунги кунда номарказлаштириш жараёни орқали **республика даражасидаги 26 та функциялар** тегишли ҳудудий давлат бошқаруви органлари ва маҳаллий давлат ҳокимияти органларига ўтказилди.

**Ихчам ва самарали давлат бошқарувига оид хориж тажрибаси**

Дунёнинг юқори иқтисодиёга эга бўлган **38 та давлатни** ўзида жамлаган Иқтисодий ҳамкорлик ва тараққиёт ташкилоти Кенгашининг “Тартибга солиш сиёсати ва давлат бошқаруви бўйича тавсиялари”да давлат бошқаруви тизимини ислоҳ қилиш бўйича **12 та тавсиялар** назарда тутилган.

**Мисол учун,** уларда марказий ва ҳудудий даражадаги давлат органлари фаолиятини самарали мувофиқлаштириш механизмларини жорий қилиш, барча даражадаги давлат бошқаруви тизимида турдош тартибга солиш масалаларини аниқлаш орқали такрорланиш ва манфаатлар тўқнашувига йўл қўймаслик масалалари ўз аксини топган.

Давлат органлари фаолиятида **қуйидаги масалаларга** алоҳида эътибор берилган:

* очиқлик;
* шаффофлик;
* жамоатчилик иштирокини таъминлаш;
* манфаатлар тўқнашуви, ғаразлилик ёки ноўрин таъсирларга йўл қўйилмаслик.

Кўпгина ривожланган мамлакатларда ихчам давлат бошқаруви аппарати (вазирликлар) шакллантирилган:

* Францияда – **18 та;**
* Германияда – **14 та;**
* Японияда – **13 та;**
* Финляндияда – **12 та;**
* Нидерландияда – **11 та;**
* Швейцарияда – **7 та.**

Бундай ислоҳотлар орқали давлат маблағларини тежашга, уларни тўғри ва оқилона фойдаланишга, давлат органлари **халққа чинакам хизмат қилишига** ҳамда бюрократияни кескин камайишига олиб келади.

“Янги Ўзбекистон маъмурий ислоҳотлари доирасида республика ижро этувчи ҳокимият органлари фаолиятини самарали ташкил этиш чора-тадбирлари тўғрисида”ги **Президент қарорига кўра,** республика ижро этувчи ҳокимият органлари ва уларнинг ҳудудий бўлинмалари масъулиятини ошириш мақсадида республика ва маҳаллий даражадаги бўғинларнинг функционал чегаралари белгиланди.

2023 йил 1 январдан:

* республика ижро этувчи ҳокимият органлари раҳбарлари ва уларнинг ўринбосарлари бир вақтнинг ўзида хўжалик бошқаруви органларининг раҳбари вазифасини бажариши тақиқланади;
* уюшма ва бошқа хўжалик бирлашмаларига давлат ҳокимияти ваколатларини бериш ва уларнинг раҳбарларини Вазирлар Маҳкамаси қарорлари билан лавозимга тайинлаш амалиёти бекор қилинади.

Барча республика ижро этувчи ҳокимият органларининг қарийб 5 минг функциялари хатловдан ўтказилиб, 500 га яқин такрорланадиган, ўз аҳамиятини йўқотган ҳамда амалга ошириш механизмлари билан таъминланмаган функциялар аниқланганлигини инобатга олган ҳолда республика ва ҳудудий ижро этувчи ҳокимият органлари функцияларининг очиқ реестри шакллантирилиб, доимий юритиш амалиёти йўлга қўйилади.

📝 Функциялар ягона реестрини электрон тарзда юритиш имконини берадиган “Давлат функциялари” автоматлаштирилган онлайн ахборот тизими юритилади.

**2023 йил 1 январдан,** синов тариқасида, Адлия вазирлиги тизимида идоравий буйруқ, қарор ва фармойишларни “E-qaror” электрон тизими орқали қабул қилиш ва эълон қилиш амалиёти йўлга қўйилади.